Številka: 00104-385/2019/4

Datum: 12. 12. 2019

**Odgovor na poslansko vprašanje dr. Anžeta Logarja v zvezi z gradnjo kanalizacijskih vodov na vodonosniku Ljubljana**

Poslanec Državnega zbora dr. Anže Logar je Vladi Republike Slovenije postavil vprašanja v zvezi z gradnjo kanalizacijskih vodov na vodonosniku Ljubljana, kot sledi.

1. Najprej prosi za izvorno kopijo dokumentacije vloge za EU sredstva za kanal C0 s prilogami.
2. Prosi tudi za kopijo pogodbe z EU za sredstva za kanal C0.

3. Poleg tega prosi še za kopijo pogodbe za državna sredstva za omenjeni projekt.

4. Zanima ga, katera oseba je na SVRK zadolžena za omenjeni projekt in stike z EU za projekt.

5. Na koncu ga zanima še, katera oseba je s strani države zadolžena za ta projekt.

Vlada Republike Slovenije odgovarja kot sledi.

Ad. 1: Poslanec prosi za posredovanje izvorne kopije dokumentacije vloge za EU sredstva za kanal C0 s prilogami.

V prilogi Vlada Republike Slovenije posreduje elektronski izvod Vloge za sofinanciranje iz sredstev Kohezijskega sklada 2014-2020 za veliki projekt »Odvajanje in čiščenje odpadne vode na območju vodonosnika Ljubljanskega polja« v slovenskem in angleškem jeziku, ki je bila dne 6. 1. 2017, na podlagi pozitivnega pregleda Ministrstva za okolje in prostor kot posredniškega organa, posredovana organu upravljanja Službi Vlade za razvoj in evropsko kohezijsko politiko.

Ad. 2 in 3: Poslanec prosi za posredovanje kopije pogodbe z EU za sredstva oziroma kopijo pogodbe za državna sredstva za kanal.

Vlada Republike Slovenije posreduje v prilogi elektronski izvod pogodbe o sofinanciranju iz sredstev EU in sredstev proračuna Republike Slovenije za 1. del projekta: »Nadgradnja sistema odvajanja komunalne odpadne vode v občinah Medvode in Vodice ter izgradnja povezovalnega kanala C0 v Mestni občini Ljubljana (1. sklop, I. faza)«, v delu, ki se nanaša na Mestno občino Ljubljana, podpisano 3. 4. 2018.

Ad. 4: Poslanca zanima, katera oseba je na SVRK zadolžena za omenjeni projekt in stike z EU za projekt.

V skladu z Opisom sistema upravljanja in nadzora kot tudi veljavno sistemizacijo je za izvajanje Operativnega programa evropske kohezijske politike za programsko obdobje 2014-2020 zadolžen SVRK kot organ upravljanja (OU) za cilj Naložbe in rast za delovna mesta. Pod njegovim okriljem je pregled prejetih vlog (za sofinanciranje projektov z evropskimi sredstvi) zadolžen Sektor za sklade, ki deluje v okviru Urada za kohezijsko politiko.

V skladu s 101. členom Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L št. 347 z dne 20. 12. 2013, str. 320), zadnjič spremenjene z Delegirano uredbo Komisije (EU) 2019/1867 z dne 28. avgusta 2019 o dopolnitvi Uredbe (EU) št. 1303/2013 Evropskega parlamenta in Sveta v zvezi z določitvijo pavšalnega financiranja (UL L št. 289 z dne 8. 11. 2019, str. 6 (v nadaljnjem besedilu: Uredba 1303/2013/EU)), se operacije s področja okoljske infrastrukture, pri katerih skupni upravičeni stroški presegajo 50.000.000,00 EUR (tako imenovani veliki projekti), posreduje v pregled in potrjevanje Evropski komisiji. Vloga organa upravljanja pri tem je, da preveri popolnost predložene dokumentacije in jo posreduje Evropski komisiji.

V obravnavanem primeru je ustreznost dokumentacije preverila Evropska komisija, ki je na podlagi tega tudi izdala Sklep o dodelitvi sredstev.

Ad. 5: Poslanec na koncu sprašuje še, katera oseba je s strani države zadolžena za zadevni projekt.

Z Uredbo o porabi sredstev evropske kohezijske politike v Republiki Sloveniji v programskem obdobju 2014–2020 za cilj naložbe za rast in delovna mesta (Uradni list RS št. 29/15, 36/16, 69/16 – popr., 15/17, 69/17 in 67/18) je določen sistem upravljalnih preverjanj v Republiki Sloveniji, pri čemer so naloge in pristojnosti v posameznih fazah pridobitve evropskih sredstev razmejene tako na posamezne posredniške organe (ministrstva) kot na organ upravljanja (Služba Vlade Republike Slovenije za razvoj in evropsko kohezijsko politiko). Vlogo za sofinanciranje iz sredstev Kohezijskega sklada v postopku neposredne potrditve operacije potrdi organ upravljanja z odločitvijo o podpori, vlogo za veliki projekt pa potrdi Evropska komisija s sklepom. Na podlagi odločitve o podpori oziroma sklepa Evropske komisije posredniški organ sklene pogodbo o sofinanciranju. Naloge posredniškega organa za predmetni projekt opravlja Ministrstvo za okolje in prostor, ki v okviru svojih nalog izvaja tudi upravljalna preverjanja iz 125. člena Uredbe 1303/2013/EU. Ministrstvo za okolje in prostor opravlja naloge posredniškega organa, v katerem sodelujejo javni uslužbenci z različnimi kompetencami v različnih fazah postopka upravljalnih pregledov. Upravljalna preverjanja se opravljajo v skladu z navodili organa upravljanja.